Þessi aðgerð ráðherra hafði því í för með sér frekari flótta heimilislækna úr faginu og skaðleg áhrif á starfsemi heilsugæslustöðva . Nú hafa heimilislæknar sett þá kröfu á oddinn að fá að njóta jafnréttis á við aðra sérfræðimenntaða lækna . Þeir vilja sömu laun fyrir vinnu á stofnunum og sama rétt til að reka sjálfstætt starfandi læknastofur eins og aðrir sérfræðingar . Ráðherra hefur viljað doka við . Í þeirri umræðu sem fram hefur farið í haust um málefni heilsugæslunnar og reyndar heilbrigðismál almennt hefur því verið haldið á lofti að stærsta vandamál heilsugæslunnar sé að það vanti afkastahvetjandi þátt í launakjör heimilislækna . Þó nokkrir stjórnmálamenn hafa tekið undir þetta og svo virðist sem menn haldi að með því að láta þá fáu fótgönguliða sem eftir eru í faginu hlaupa hraðar þá leysist vandamál heilsugæslunnar . Minna hefur heyrst af þeirri umræðu að stjórnvöld hafi brugðist hvað varðar uppbyggingu heilsugæslunnar og stórlega þurfi að fjölga stöðugildum heimilislækna þannig að heilsugæslan geti staðið undir nafni . Aðstoðarmaður ráðherra hefur einnig haldið því fram að afköst heimilislækna hafi minnkað , hún " heldur og telur að svo sé " og vitnar í því samhengi í óbirtar niðurstöður rannsókna og skoðana sem til séu í ráðuneyti heilbrigðismála . Engin rannsókn hefur í raun verið gerð um þetta þar sem skoðaðir eru allir þættir málsins . Ljóst er að starf heimilislæknisins hefur breyst umtalsvert á síðustu árum . Heimilislæknar taka sér nú fullt sumarfrí en tóku áður fyrr oft á tíðum aðeins eina til tvær vikur í orlof . Þá hafa fleiri og fleiri sett fram kröfur um vottorð og umsagnir heimilislækna um ýmis mál . Þessi þáttur er auðvitað líka krefjandi og ljóst að hann tekur tíma . Aldurssamsetning íbúanna breytist einnig og fleiri þætti mætti nefna sem þarf að skoða áður en menn fullyrða um breytingu á afköstum . Aðstoðarmaðurinn hefur einnig gefið í skyn að sjálfstæð heilbrigðisstarfsemi sé hættuleg og þeir sem þangað leita hafi verri horfur en þeim sem sinnt er á miðstýrðum opinberum stofnunum . Löng hefð er fyrir starfsemi sjálfstæðra sérfræðilækna á Íslandi . Það ríkir nokkuð góð sátt um valfrelsi , það er að sjúklingar megi leita þangað sem þeir vilja . Tilvísanakerfi var mikið til umræðu fyrir átta árum síðan . Ákveðið var þá að taka það ekki upp . Útilokað er að taka slíkt kerfi upp í dag og það í raun alls ekki á dagskrá . Í vandræðum sínum við að finna rök fyrir því að halda heimilislæknum innan girðingar reyna stjórnvöld að vekja upp þennan gamla draug um tilvísanir , ómögulegt sé að leyfa heimilislæknum að fá sömu kjör og aðrir . Þá þurfi tilvísanakerfi frekar að koma til . Slíkar fullyrðingar eru til þess eins ætlaðar að reyna að reka fleyg á milli heimilislækna og annarra sérfræðilækna . Kjaranefndarúrskurður sá er ráðherra heilbrigðismál hafði beðið eftir leit síðan dagsins ljós þann 15. október síðastliðinn . Örfáum mínútum eftir að úrskurðurinn var birtur boðaði yfirstjórn Heilsugæslunnar í Reykjavík til blaðamannafundar og kynnti úrskurðinn sem tímamótaúrskurð . Heimilislæknar gætu nú nánast ákveðið sín laun sjálfir , bara nefna töluna og rétta út hendina . Við nánari skoðun kemur í ljós að úrskurðurinn hefur það í för með sér að unglæknar snarlækka í launum og ljóst að þeir hverfa hratt úr heilsugæslunni , læknar á heilbrigðisstofnunum úti á landi tapa stórum hluta af sínum vaktagreiðslum og laun heimilislækna á höfuðborgarsvæðinu hreyfast ýmist lítið eitt upp á við eða verulega niður á við . Þannig hefur þessi úrskurður enn aukið á vanda heilsugæslunnar í landinu og búast má við frekari uppsögnum og flótta úr stétt heimilislækna bæði af þéttbýli en ekki síður úr dreifbýli . Einhugur ríkir meðal félagsmanna um þá réttindastefnu Félags íslenskra heimilislækna að óska sömu kjara og aðrir sérfræðilæknar hafa . Sá einhugur var staðfestur á fjölmennum félagsfundi 22. október síðastliðinn . Ljóst er að tilvera heimilislæknisfræðinnar sem sérgreinar er í húfi . Jafnframt er ljóst að það hriktir hressilega í grunnstoðum heilbrigðiskerfisins og hrunadansinn heldur áfram . Ráðherra heilbrigðismál getur ekki horft lengur á , hann verður að taka af skarið . Lausnin felst í samkomulagi við heimilislækna sem felur í sér þrennt . Í fyrsta lagi sömu grunnlaun og aðrir sérfræðilæknar . Í öðru lagi sömu réttindi til stofureksturs og í þriðja lagi samkomulag um að fara undan kjaranefnd . Haldi heilbrigðisráðherra áfram að horfa á hrunadans heilsugæslunnar er hætt við að hann grípi aðeins í skottið á skugganum þegar loksins verður brugðist við .